Diari Oficial de la Generalitat Valenciana


Sumari del DOGV 3862, del 23-10-2000 (2000/8415)

DECRET 155/2000, de 17 d'octubre, del Govern Valencià, pel qual es regula el Consell Valencià de Formació Professional.
-----------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/10/17/155/dof/vci/html**

### Dades del document

Número de DOGV
:   3862

Data del DOGV
:   23-10-2000

Secció del DOGV
:   I. DISPOSICIONS GENERALS

Número del document
:   2000/8415


Data del document
:   17-10-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * Consell Valencià de Formació Professional
    * reglament intern
    * legislació
    * formació professional
    * ensenyament professional
    * administració regional

DECRET 155/2000, de 17 d'octubre, del Govern Valencià, pel qual es regula el Consell Valencià de Formació Professional. [2000/X8415]
  
L'Acord Valencià per l'Ocupació i la Formació subscrit per les organitzacions empresarials i sindicals amb el Govern Valencià estableix, com a un dels seus principals objectius, l'adequació del Consell Valencià de Formació Professional per a impulsar el desenvolupament de la formació professional i l'adaptació de les qualificacions professionals a les competències requerides pel sistema productiu a fi de facilitar la creació d'ocupació estable i millorar de forma sostinguda la competitivitat de l'economia valenciana.
  
La Formació Professional juga un paper decisiu com una de les polítiques actives de creació d'ocupació. A més, des del punt de vista individual, és un valor de desenvolupament que contribueix a la inserció social, el manteniment d'una ocupació estable, i la promoció personal.
  
A tot això és necessari afegir l'obligació que tenen els poders públics, establida en la Llei Orgànica 1/1990 de 3 d'octubre, d'Ordenació General del Sistema Educatiu, de garantir la coordinació de l'oferta de Formació Professional, i l'aposta decidida del II Programa Nacional de Formació Professional aprovat el 13 de març de 1998 per la integració i desplegament dels tres subsistemes de Formació Professional, Reglada, Ocupacional i Contínua, que permeta aconseguir una cooperació i vertebració dels diferents subsistemes d'una manera activa i funcional, objectius que apunten clarament cap a una nova concepció integrada de les polítiques de formació i ocupació que tinguen estreta relació amb les directrius europees, que facilitarà i potenciarà el desenvolupament de la igualtat d'oportunitats i tracte davant el mercat laboral.
  
D'altra banda, la publicació del Reial Decret 2.673/1998, d'11 de desembre, ha suposat la culminació del procés de transferències a la Comunitat Valenciana de la gestió de les polítiques actives d'ocupació en matèria de formació professional ocupacional, iniciat amb el Reial Decret 1.371/1992, de 13 de novembre, cosa que suposa que el sistema de formació professional de la Comunitat Valenciana s'adapta a les directrius de la Cimera de Luxemburg de la Unió Europea, que posava especial èmfasi en el disseny i execució de les polítiques actives d'ocupació, amb la màxima participació dels agents econòmics i socials.
  
D'acord amb això, pertoca establir un òrgan de participació dels agents socials i econòmics implicats en la formació professional que, amb una perspectiva global, permeta atendre les necessitats formatives reals de la societat valenciana.
  
A través d'aquest òrgan, el Consell Valencià de Formació Professional, serà possible establir una política valenciana de formació professional plasmada en un pla, capaç d'integrar i coordinar totes les accions dels distints subsistemes, inclosa la Formació de les Persones Adultes, que s'adapte a les característiques de l'economia i societat, a la vegada que garantisca una coordinació més efectiva amb els plans i programes d'àmbit estatal i comunitari europeu.
  
El present decret modifica la composició i les competències del Consell Valencià de Formació Professional, creat per Decret 133/1990, de 23 de juliol, s'adapta a les necessitats d'aconseguir una major coordinació de les administracions implicades, i introdueix una participació tripartida i paritària dels agents socials i econòmics, tant en la informació, com en la planificació i control de la Formació Professional que es realitza a la Comunitat Valenciana.
  
Per això, a proposta conjunta dels consellers d'Economia, Hisenda i Ocupació, i de Cultura i Educació, amb la deliberació prèvia del Govern Valencià, en la reunió del dia 17 de octubre de 2000,
  
DECRETE
  
Article 1. Naturalesa
  
1. El Consell Valencià de Formació Professional és l'òrgan superior consultiu, de participació institucional, coordinació i assessorament del Govern Valencià en tot allò relacionat amb la Formació Professional.
  
2. Les competències, funcionament, i composició del Consell Valencià de Formació Professional, són les que es contenen en el present decret.
  
3. El Consell Valencià de Formació Professional quedarà adscrit a la Conselleria d'Economia, Hisenda i Ocupació, que s'encarregarà de la gestió administrativa i pressupostària d'aquest.
  
Article 2. Competències
  
1. És competència del Consell Valencià de Formació Professional:
  
a) Elaborar i proposar al Govern Valencià, per a la seua aprovació, el Pla Valencià de Formació Professional, de caràcter integral i durada plurianual, dins del marc establit pel Programa Nacional de Formació Professional, i exercir la planificació i coordinació de totes les accions formatives en matèria de Formació Professional que es despleguen a la Comunitat Valenciana.
  
b) Avaluar i controlar l'execució del Pla Valencià de Formació Professional, i proposar les modificacions que es consideren necessàries amb vista a la seua actualització i futurs programes, i elaborar anualment una memòria.
  
c) Analitzar i estudiar les necessitats de la Formació Professional que demanda el mercat laboral i, en relació amb elles, proposar les titulacions i qualificacions professionals dels distints graus i especialitats, amb plena vinculació al Programa Nacional de Formació Professional
  
d) Informar preceptivament sobre els projectes de dissenys curriculars dels títols de Formació Professional Específica corresponent a la Comunitat Valenciana, dins de les possibilitats que té aquesta per a completar el currículum dels ensenyaments mínims dels distints Reials Decrets de títols, sobre els certificats de professionalitat en matèria de Formació Professional Ocupacional i Contínua i, si és el cas, la seua homologació i correspondència professional amb l'experiència laboral, així com sobre les convalidacions entre la Formació Professional Reglada i Ocupacional que poden desplegar els ministeris d'Educació i Cultura, i de Treball i Afers Socials en ús de les seues competències, tot això sense perjudici de les que corresponguen al Consell Escolar Valencià en aquesta matèria. Així mateix, informar preceptivament sobre les propostes de desplegament i coordinació, i recomanacions sobre Formació Professional, a aquests efectes es podrà aconseguir tota la informació que es necessite, així com informar sobre qualsevol assumpte que, en matèria de Formació Professional li serà sotmés per qualsevol dels organismes implicats amb competències en aquesta matèria dins de la Comunitat Valenciana.
  
e) Emetre informe sobre els projectes de disposicions normatives relacionats amb la Formació Professional.
  
f) Proposar accions per a desenvolupar i millorar un sistema integrat d'informació i orientació professional en tots els àmbits de la Formació Professional.
  
g) Elaborar informes i proposar iniciatives per a impulsar la integració dels tres subsistemes de Formació Professional en l'àmbit de la Comunitat Valenciana; per a això, podrà aconseguir informació sobre els plans de formació elaborats per les distintes entitats públiques i privades, a efectes d'aconseguir una adequada ordenació de les activitats i programes.
  
h) Proposar criteris i mesures que reforcen la qualitat de la Formació Professional, amb especial atenció al desenvolupament de Centres Integrats, i la Formació en Centres de Treball.
  
i) Promoure accions de credibilitat, suport i difusió de la Formació Professional en l'àmbit de la Comunitat Valenciana.
  
j) Fomentar, amb vistes a la integració de la Formació Professional, la col·laboració amb el Servei Públic d'Ocupació i Formació, el Consell Econòmic i Social, el Consell Escolar Valencià, el Consell de Formació de les Persones Adultes, i els altres òrgans afins a aquesta i altres comunitats autònomes en raó de la matèria que tracten.
  
k) Qualsevol altra funció que es determine reglamentàriament que siga coherent amb la naturalesa d'aquest Consell.
  
2. Per al desplegament de les seues competències, el Consell Valencià de Formació Professional, realitzarà les actuacions següents:
  
a) Elaborar el Pla Valencià de Formació Professional, que reunisca totes les actuacions que s'han de desplegar en matèria de Formació Professional a la Comunitat Valenciana, incloent-hi un informe sobre la situació de la Formació Professional, i el grau de compliment dels objectius prèviament definits en el Pla.
  
b) Aprovar la memòria anual de l'exercici transcorregut.
  
c) Qualssevol altres, d'idèntica o anàloga naturalesa, que s'exigisquen pel bon funcionament del Consell, d'acord amb la normativa vigent.
  
Article 3. Composició
  
El Consell Valencià de Formació Professional estarà constituït pels membres següents:
  
a) El president.
  
b) Dos vicepresidents.
  
c) Els consellers.
  
d) El secretari general.
  
Article 4. El president
  
La presidència correspondrà als consellers d'Economia, Hisenda i Ocupació i de Cultura i Educació, els quals l'exerciran alternativament per períodes anuals.
  
Article 5. Competències del president
  
Correspon a la Presidència del Consell:
  
a) La representació legal del Consell, i actuar com a portaveu d'aquest.
  
b) Acordar la convocatòria de les sessions ordinàries i extraordinàries, així com la fixació de l'ordre del dia, tenint en compte les peticions dels consellers presentades amb l'antelació suficient.
  
c) Presidir les sessions i moderar el desenvolupament dels debats.
  
d) Dirimir la votació en caso d'empat.
  
e) Visar les actes i certificacions dels acords del Consell.
  
f) Assegurar el compliment de les disposicions establides en el present decret.
  
g) Resoldre totes les qüestions que suscite l'aplicació del present decret.
  
h) Exercir totes aquelles funcions que siguen inherents a la seua condició de president d'òrgan col·legiat.
  
Article 6. Els vicepresidents
  
Les Vicepresidències seran exercides, entre els consellers representants de la Generalitat Valenciana, per la Subsecretaria d'Ocupació i la Subsecretaria de Cultura i Educació.
  
Article 7. Competència de les Vicepresidències
  
Correspon als vicepresidents, en funció de la conselleria que tinga la Presidència:
  
a) Substituir el president en els casos de vacant, malaltia, absència i altres causes d'impossibilitat.
  
b) Exercir les funcions que els corresponguen per la seua condició de vicepresidents i consellers amb dret a vot.
  
c) Totes aquelles funcions que li siguen delegades pel president.
  
Article 8. Els consellers
  
1. Formaran part del Consell:
  
a) Vuit consellers en representació de la Generalitat Valenciana. Aquesta representació estarà composta per:
  
Els vicepresidents del Consell Valencià de Formació Professional
  
Els directors generals de Formació i Inserció Professional i d'Ordenació, Innovació Educativa i Política Lingüística.
  
Quatre representants de les Conselleries amb competències en matèria de Formació Professional de qualsevol subsistema nomenats pel president del Consell Valencià de Formació Professional, a proposta conjunta dels Consellers d'Economia, Hisenda i Ocupació i de Cultura i Educació, amb rang, almenys, de director general.
  
b) Vuit consellers en representació de les organitzacions empresarials amb major representativitat a la Comunitat Valenciana, nomenats pel president del Consell, a proposta de la corresponent organització empresarial.
  
c) Vuit consellers en representació de les organitzacions sindicals que d'acord amb la llei tinguen la consideració de més representatives en l'àmbit de la Comunitat Valenciana, nomenats pel president del Consell a proposta de la corresponent organització sindical.
  
2. Correspon als consellers:
  
a) Rebre amb una antelació mínima de 72 hores la convocatòria que conté l'ordre del dia de les reunions.
  
b) Assistir a les reunions i participar en els debats, exposant la seva opinió i formulant les propostes que estimen convenients.
  
c) Exercir el seu dret al vot, expressar el sentit d'aquest i els motius que els justifiquen, així com formular el seu vot particular.
  
d) Proposar al president, a través de la Secretaria del Consell, la inclusió de punts en l'ordre del dia de les sessions ordinàries i formular el torn obert de paraules. Quan la proposta d'inclusió en l'ordre del dia siga presentada per 1/3 dels conselleres, o la Comissió Permanent, el tema s'inclourà preceptivament en l'ordre del dia esmentat.
  
e) Sol·licitar la informació necessària per a complir com cal les funcions assignades al consell. A aquest efecte, hauran de formular per escrit la petició corresponent dirigida a la Secretaria o bé sol·licitar-la oralment al secretari durant la sessió del Consell.
  
3. Els consellers no podran atribuir-se les funcions de representació del Consell, llevat que expressament se'ls haja atorgat per una norma o per un acord vàlidament adoptat, per a cada cas concret, pel mateix Consell.
  
Article 9. Substitucions
  
1. Els consellers del Ple o de la Comissió Permanent del Consell podran ser substituïts, en les seues reunions, en cas d'absència o malaltia i, en general, quan concórrega una causa justificada, que haurà de ser comunicada prèviament per escrit al secretari general del Consell.
  
2. Els substituts dels consellrs de la Generalitat Valenciana hauran de tenir, almenys, rang de cap d'Àrea.
  
3. Els substituts dels consellers seran nomenats de la mateixa forma que els titulars.
  
Article 10. Compensacions
  
Per al desplegament de les funcions de consellers, i per l'assistència dels seus membres en les reunions del Consell, en tots els seus òrgans, es percebran les compensacions i indemnitzacions d'acord amb la normativa vigent.
  
Article 11. Renovació
  
1. El nomenament dels consellers tindrà caràcter indefinit, mentre es complisquen les condicions que estableix l'article 8.
  
2. La renovació de la composició del Consell, es realitzarà tenint en compte les modificacions que es produïsquen quant a la representativitat de les organitzacions empresarials i sindicals.
  
3. Els membres del Consell Valencià de Formació Professional podran ser cessats en qualsevol moment, de la mateixa forma prevista per al seu nomenament.
  
Article 12. El secretari general
  
1. El secretari general del Consell serà un funcionari de la Conselleria d'Economia, Hisenda i Ocupació, amb rang de cap d'àrea, que actuarà amb veu, però sense vot, designat conjuntament pels Consellers d'Economia, Hisenda i Ocupació i de Cultura i Educació.
  
2. Correspon al secretari general:
  
a) La gestió dels assumptes del Consell, la Comissió Permanent i les comissions de treball.
  
b) Efectuar la convocatòria de les sessions, les oportunes notificacions i citacions per ordre del president.
  
c) Redactar i firmar, amb el vistiplau del president, les actes de les reunions que es realitzen.
  
d) Facilitar als consellers la informació i assistència tècnica per al millor desplegament de les funcions a ells assignades.
  
e) Expedir, amb el vistiplau del president, certificacions dels acords adoptats, així com emetre dictàmens i evacuar les consultes que se li efectuen.
  
f) Custodiar les actes i tots els documents, llibres o publicacions que es consideren d'interés.
  
3. El secretari general és el destinatari únic dels actes de comunicació dels consellers amb el consell, i a ell han de dirigir-se tota classe d'escrits dels quals haja de tenir coneixement el Consell.
  
4. El secretari general comptarà amb un substitut, funcionari de la Conselleria d'Economia, Hisenda i Ocupació o de Cultura i Educació, que serà designat conjuntament pels Consellers d'Economia, Hisenda i Ocupació, i de Cultura i Educació, que el substituirà en les reunions del Consell a les quals per qualsevol motiu justificat no puga assistir.
  
5. El secretari general disposarà dels mitjans administratius, humans i tècnics necessaris per a l'exercici de les funcions assignades.
  
Article 13. Funcionament
  
1. El Consell funcionarà en ple o en Comissió Permanent. També podrà actuar mitjançant Comissions de Treball, quan així ho decidisca el Ple.
  
2. El ple es reunirà almenys dues vegades a l'any o quan el convoque el seu president a iniciativa pròpia o a sol·licitud d'1/3 dels seus membres o de la Comissió Permanent.
  
3. La Comissió Permanent es reunirà almenys quatre vegades a l'any, així com totes les vegades que la convoque el seu president a iniciativa pròpia o a petició d'1/3 dels seus membres.
  
Article 14. El Ple
  
1. El Consell en ple el componen el president, els vicepresidents, els consellers, i el secretari general, que actuarà amb veu però sense vot.
  
2. Correspon al ple l'exercici de les competències atribuïdes al Consell en l'article 2 del present decret.
  
Article 15. La Comissió Permanent
  
1. La Comissió Permanent està constituïda per:
  
a) Els dos vicepresidents del Consell.
  
b) Dos consellers en representació de les organitzacions sindicals.
  
c) Dos consellers en representació de les organitzacions empresarials.
  
d) El secretari general del Consell, amb veu però sense vot.
  
2. El president de la Comissió Permanent serà designat pel president del Consell, entre els dos vicepresidents, de forma alternativa per períodes anuals i seguint el mateix ordre que adopte la rotació del president del Consell
  
3. El president de la Comissió Permanent exercirà, si és el cas, el vot de qualitat.
  
4. Els substituts dels vicepresidents del Consell seran designats pels Consellers d'Economia, Hisenda i Ocupació, i de Cultura i Educació entre els consellers i substituts representants de la Generalitat que siguen membres del Ple; els consellers corresponents als grups indicats en els apartats 15.1.b) i 15.1.c) i els seus substituts seran designats per les organitzacions sindicals i empresarials entre els consellers del Ple.
  
5. Correspon a la Comissió Permanent:
  
a) Supervisar i controlar l'aplicació dels acords del ple del Consell.
  
b) Elaborar el projecte anual de pressupost, la memòria i l'informe anual establits en l'article 2.
  
c) Proposar totes les mesures que s'estimen necessàries per al millor compliment dels fins del Consell.
  
d) Totes aquelles funcions que li siguen encomanades pel ple o li siguen atribuïdes en la present norma.
  
6. La Comissió Permanent donarà compte dels seus treballs al president i al ple del Consell.
  
Article 16. Comissions de Treball
  
1. El ple del Consell podrà constituir comissions de treball de caràcter permanent o transitori, amb el nombre de representants que es considere necessari i amb subjecció al mateix criteri de composició representativa i orgànica establit per a la Comissió Permanent, que tindran com a competència la realització d'estudis i propostes concretes en els termes i terminis que els assenyale l'òrgan que les ha constituït.
  
2. El ple decidirà, en constituir les comissions de treball, el nombre d'experts, sense dret a vot, que cadascuna de les parts podrà designar per a assessorar-li en els temes que s'han de tractar. Es podrà comptar, a més, amb la col·laboració de la Universitat, o d'altres conselleries relacionades amb les matèries de formació professional. També podran, excepcionalment, encarregar-se assistències tècniques externes sobre algun tema d'interès, si així requerira i aprovara el Ple, per al compliment d'algun dels seus fins.
  
3. Les comissions de treball previstes en aquest article donaran compte dels seus treballs a l'òrgan que va decidir la seua constitució.
  
Article 17. Convocatòries
  
1. Les sessions ordinàries del Ple i de la Permanent, seran convocades pels respectius presidents amb vuit dies hàbils d'antelació, llevat que per altres raons d'urgència hagen de ser convocades amb caràcter extraordinari, en aquest cas es podran convocar amb 72 hores d'antelació.
  
2. Les convocatòries hauran d'indicar el dia, l'hora i el lloc de les reunions que s'han de celebrar, així com l'ordre del dia, i incloure, si és el cas, la documentació adequada per a l'estudi previ.
  
3. En la citació per a la primera convocatòria s'inclourà la citació per a la segona.
  
Article 18. Constitució i règim d'acords
  
1. El Ple del Consell i la Comissió Permanent quedaran vàlidament constituïts quan concórreguen dos terços, almenys, dels seus components en primera convocatòria o la meitat més un dels seus membres, en segona.
  
2. Sols es podran adoptar acords sobre punts que figuren inclosos en l'ordre del dia, llevat que, estant presents totes les parts que componen el Consell, s'acorde per unanimitat la seua inclusió en l'ordre del dia. Per a l'adopció d'acords es requerirà preferentment el consens de les parts, i quan això no siga possible, serà suficient la majoria dels vots dels assistents i dirimirà els empats el vot del president. El vot serà individual, podent ser secret quan ho sol·licite algun dels consellers, o així ho acorde el president de cada òrgan.
  
3. De cada sessió s'alçarà un acta que contindrà la indicació de les persones assistents, les quals hagen intervingut, així com les circumstàncies de lloc i temps en què s'ha realitzat, els punts principals de la deliberació de forma succinta i substancial, la forma i resultats de la votació i el contingut dels acords. Les actes seran redactades i firmades pel secretari general, amb el vistiplau del president, i s'aprovaran en la sessió següent adjuntant-se el corresponent text de l'acta a la convocatòria.
  
4. Qualsevol conseller té dret a sol·licitar la transcripció integra de la seua intervenció en cada sessió, sempre que aporte en l'acte escrit que es corresponga exactament i fidelment amb la seua intervenció, en l'acta es farà constar així i s'adjuntarà còpia autèntica de l'escrit a aquesta.
  
DISPOSICIONS ADDICIONALS
  
Primera
  
El Consell podrà completar les seues normes de funcionament a través d'un reglament.
  
Segona
  
El Consell comptarà amb l'assistència tècnica, jurídica i administrativa necessària per a l'exercici de les seues competències i funcions, per a la qual cosa la Conselleria d'Economia, Hisenda i Ocupació habilitarà la partida pressupostària corresponent.
  
Tercera
  
En el termini de tres mesos des de l'entrada en vigor de la present norma, el Consell confeccionarà un Projecte de Pla Valencià de Formació Professional, que serà sotmés a l'aprovació del Govern Valencià.
  
Quarta
  
En el termini de sis mesos des de l'entrada en vigor de la present norma, el Consell confeccionarà un projecte de decret de creació de l'Institut Valencià de les Qualificacions, del qual dependrà funcionalment, que serà sotmès a aprovació del Govern Valencià.
  
Cinquena
  
En el termini d'un mes des de l'entrada en vigor del present decret es procedirà a la sessió constitutiva del Consell.
  
Sisena
  
D'acord amb l'article 4 del present decret, la presidència serà exercida en el primer mandat pel conseller d'Economia, Hisenda i Ocupació.
  
DISPOSICIÓ TRANSITÒRIA ÚNICA
  
L'actual Consell Valencià de Formació Professional, continuarà exercint les seues funcions fins a la constitució dels òrgans del Consell Valencià modificat pel present decret.
  
DISPOSICIÓ DEROGATÒRIA ÚNICA
  
Queda derogat el Decret 133/1990, de 23 de juliol, llevat de l'article 1, el Decret 32/1992, de 2 de març, el Decret 221/1996, de 26 de novembre, el Decret 292/1997, de 25 de novembre, així com aquelles disposicions que s'oposen a la present norma.
  
DISPOSICIONS FINALS
  
Primera
  
S'autoritzen les conselleries d'Economia, Hisenda i Ocupació, i Cultura i Educació per a dictar totes les disposicions que siguen necessàries per al desplegament del present decret, una vegada informat el Consell Valencià de Formació Professional.
  
Segona
  
La present norma entrarà en vigor el mateix dia de la seua publicació en el Diari Oficial de la Generalitat Valenciana.
  
València, 17 d'octubre de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,
  
VICENTE RAMBLA MOMPLET
  
El conseller de Cultura i Educació,


Còpia Permalink ELI